Hierdie bladsy handel oor die stad in Frankryk, vir die hoofstad van Réunion, sien gerus Saint-Denis (Réunion). Saint-Denis is 'n stad sowat 9 kilometer noord van Parys se stadsentrum en in die département Seine-Saint-Denis geleë. Saint-Denis dien as die sub-prefektuur van dié département en is die setel van die arrondissement Saint-Denis. Saint-Denis huisves die koninklike nekropolis van die plaaslike basiliek en was vroeër ook die setel van sy abdy. Die stad is 'n voormalige nywerheidsentrum in Parys se noordelike voorstadgordel, maar ondergaan tans 'n ekonomiese transformasie. Saint-Denis se inwoners is merendeels Moslem-immigrante uit voormalige Franse kolonies. Saint-Denis het veral danksy die Franse nasionale stadion Stade de France internasionale bekendheid verwerf. Saint-Denis was een van die Franse gasheerstede tydens beide die Rugbywêreldbeker 1999 en Rugbywêreldbeker 2007. Tydens die Rugbywêreldbeker 2023 sal weer wedstryde hier aangebied word. Saint-Denis is vernoem na die eerste biskop van Parys, Dionisius (Frans: Denis) wat omtrent 250 tydens die Christenvervolgings van die Romeinse keiser Valerianus op die huidige Paryse Montmartre-heuwel 'n marteldood gesterf het.